དེའི་མིང་གི་རྣམ་གྲངས་ཡང་ཡོད་དེ།སྤུངས་སོ་༼སྤུངས་ཀྱིན་བྲིས་པའང་སྣང་།༽ཞེས་པ་སྟོན་པ་དང་།ཧ་ར་ཏིག་ཀ་ཞེས་པ་ཐམས་ཅད་མཁྱེན་པ་ལ་འཇུག་པའོ།།དང་པོ་ནི།གསེར་གྱི་ལུང་ནོན་ཆེ་བ་ལས།དེ་ལ་སྟོན་པ་ཞེས་བྱ་བ་ནི།རྣམ་པ་ཐམས་ཅད་མཁྱེན་པའི་ཡེ་ཤེས་དང་ལྡན་པས།འགྲོ་དྲུག་གི་སེམས་ཅན་ལ་ཡང་དག་པའི་དོན་མ་འགག་པར་སྟོན་པས་སྟོན་པའོ།།ཞེས་གསུངས་སོ།།གཉིས་པ་ནི།མཛོད་ཕུགས་ལས།ཏ་ཀྱོ་ཧ་ར་ཏིག་ཀ་ནི།རྣམ་པ་ཐམས་ཅད་མཁྱེན་པ་ཡི།ཞེས་གསུངས་སོ།།སྔར་གཉའ་ཁྲི་ཡབ་སྲས་ནས་བཟུང་གནམ་གྱི་ཁྲི་བདུན་རིང་ཞང་ཞུང་ནས་མཁས་པ་རྩ་བརྒྱད་བོད་དུ་སྤྱན་དྲངས་ནས་སངས་རྒྱས་གཤེན་རབ་མི་བོའི་བཀའ་གཞུང་དང་དེའི་སྲས་ཀྱི་བཀའ་བརྟེན་དུ་མ་ཞང་སྐད་ལས་བོད་སྐད་དུ་བསྒྱུར་བ་དང་།ལྷག་པར་སྲིད་པའི་མཛོད་ཕུགས་འདི་ཉིད་ནི།ཐོག་མར་སངས་རྒྱས་གཤེན་རབ་མི་བོས་འོད་ཀྱི་ལྷ་རི་སྤོ་མཐོན།ཏི་སེ་གངས་ཀྱི་ལྷོ་ཤར།ཞིམ་ཕོད་ངད་ལྡན་གྱི་རི་བོ་ལ་གསུངས་ཞིང་།འདི་ལ་ལེའུ་བཅུ་བདུན་དང་ཚིག་རྐང་ལྔ་སྟོང་བརྒྱད་བརྒྱ་ལྷག་དང་ཤོ་ལོ་ཀ་གཅིག་སྟོང་བཞི་བརྒྱ་ལྔ་བཅུ་ལྷག་ཡོད།དེ་རྗེས་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་བོད་ཀྱི་མཁས་པ་ཤ་རི་ཨུ་ཆེན་གཉིས་ཀྱིས་ཞང་བོད་ཀྱི་ས་མཚམས།བྱེ་མ་ལ་གཡུང་དྲུང་ཆུ་མིག་བརྒྱད་ཅུ་རྩ་གཉིས་ཀྱི་མགོ་བོར་ཞང་སྐད་ལས་བོད་སྐད་དུ་བསྒྱུར་བ་དང་།གནའ་དཔེ་འདི་ཉིད་ཀྱི་ཁྱད་བོན་གཙོ་བོ་ནི།མགོ་མཇུག་བར་གསུམ་དུ་ཞང་སྐད་ཀྱིས་ཁྱབ་ཅིང་།ཚིག་སྦྱོར་དང་བརྗོད་བྱ་གང་ཐད་ནས་བལྟས་ཀྱང་གནའ་ཉམས་ཀྱི་དྲི་མ་ཐུལ་ལེ་བ་ཞིག་ཡོད།སྐབས་དེར་ཞང་ཞུང་གི་མཁས་པ་རྣམས་ཀྱིས་སངས་གྱིན་ཞེས་པ་དེ་སངས་རྒྱས་ཞེས་པར་བསྒྱུར་ཚུལ་ནི།སངས་ཞེས་པ་ནི།གོ་དོན་གཅིག་པའི་ཞང་བོད་ཐུན་མོང་གི་ཚིག་ཅིག་ཡིན་པས་རང་སོར་བཞག་ནས་གྱིན་ཞེས་པའི་གོ་དོན་སྟོན་པ་དང་རྒྱ་ཆེ་བ་འཇིགས་པ་མེད་པ་ལ་འཇུག་པ་ཡིན་པས།དེ་ལྟ་བུའི་བོད་ཚིག་ཅིག་རྙེད་དུ་མེད་ནའང་།རྒྱས་ཞེས་པ་ལ་བསྒྱུར་ན་འོས་ཤིང་འཚམས་པ་དང་།གོ་དོན་ཡང་རྟོགས་པའི་ཡོན་ཏན་རྒྱས་པ་ལ་དགོངས་པས་སོ།དེ་ལྟར་ཡིན་ཏེ།རྗེ་མཉམ་མེད་ཆེན་པོའི་ས་ལམ་ལས།སྤངས་པ་ཕུན་སུམ་ཚོགས་པས་སངས།རྟོགས་པ་ཕུན་སུམ་ཚོགས་པས་རྒྱས།ཞེས་བྱའོ།།ཞེས་གསུངས་སོ།།ད་དུང་ཞང་སྐད་ལ་སངས་རྒྱས་ཀྱི་སྐད་དོད་གཞན་ཞིག་ནི།མུ་སངས་ཞེས་ཞང་བོད་སྒྲ་སྡེབ་ལས་གསུང་ངོ་།།མུ་སྒྲ་ནི་འཇུག་ཚུལ་མང་དུ་ཡོད་དེ།ནམ་མཁའ་དང་།མཛོད་ལ་འཇུག་པ་ནི།མཛོད་ཕུགས་ལས།མུ་རི་ཕྱོད་སངས་གྱེར་མུ་གུང་།མཁའ་ལ་གསལ་རྫོགས་བོན་གྱི་མཛོད།ཞེས་དང་།དྲོད་མིན་དྲུང་མུ་གྱེར་མུ་ཡེ།སྐྱེ་མེད་གཡུང་དྲུང་བོན་གྱི་དབྱིངས།ཞེས་པས་ནམ་མཁའ་ལ་མུ་ལ་དང་།མཛོད་ལ་མུ་གུང་།དབྱིངས་ལ་མུ་ཡེ་ཞེས་བཤད་དོ།།བླ་མེད་ལའང་འཇུག་པ་ནི།དཔལ་ཆེན་པོའི་མངོན་རྟོགས་རྒྱན་ལས།ཏྲི་ཤན་མུ་ཡེ་མུ་ཏོག་ནི།ཞེས་གསུངས་པས།ཏྲི་ཤན་ནི་ཤེས་རབ་དང་།མུ་ཡེ་མུ་ཏོག་ནི་བླ་ན་མེད་པར་ཕྱིན་པ་ཞེས་སོ།།མཛོད་ཕུགས་ལས།མུ་ཡེ་དེ་རུན་ཏིག་ཏི་ནི།བླ་མེད་འབྲས་བུའི་མཚན་ཉིད་ནི།ཞེས་སོ།།དེ་ནས་མུ་སངས་ཞེས་པའི་དོན་ནི་བླ་ན་མེད་པ་དང་རྣམ་པར་དག་པ་ལ་གོ་དགོས།དེ་ནི་སངས་གྱིན་གྱི་མིང་གི་རྣམ་གྲངས་སུ་ཤིན་ཏུ་འཐད་དོ།།ཡང་སྐབས་འགར་མུ་སངས་གྱིན་ཞེས་བཤད་པའང་ཡོད་དེ།བྱམས་མའི་གཟུངས་སྒྲུབ་ལས།གྱེར་ཝང་མུ་སངས་གྱིན་སྭཧཱ།བོན་གྱི་སྐུ་རུ་སངས་རྒྱས་པར་གྱུར་ཅིགཅེས་དང་།མཛོད་ཕུགས་ལས།ཏ་ཀ་ཁྲི་ཙེ་མུ་སངས་གྱིན།ཐམས་ཅད་འབྲས་བུ་སངས་རྒྱས་སོ།ཞེས་གསུང་པའི་གོ་དོན་ཤིན་ཏུ་གོ་སླ་སྟེ།བླ་ན་མེད་པའི་སངས་རྒྱས་ཞེས་པའོ།།